Wolochn

Da Ausdruck Wolochn (aundare Variationan: "Wallachen", "Wlachen", "Vlachen", "Wlachi", "Vlasi", "Valx", "Wallachians", "Valachos", "Vlachos", "Olah", "Ulah", "Blahoi","Blochen") is a Saummenaum fia romanischsprochige Voiksgruppm in Sidosteiropa, de wos a balkanromanische Sproch redn. Regional wean owar aa slawisiade Ostromanen "Wolochn" gnennd.
Definition.
Im engan Sinn.
Uaspringlich wean Romanen, und zwoa speziö de Ostromanen a so gnennt: in easchta Linie de (Dakorumänan) (de rumänischsprochige Bevökarung in Rumänien, Moldawien, Noadbulgarien, Serbien (östlichs Zentralserbien und da Vojvodina), da Ukraine und Ungarn), außadem Restln vo friara weida vabreitete romanische Voiksgrubbm aufn Balkan, und zwoa de Aromunen (Mazedorumänen) und de Meglenorumänen in Noadgriachnlaund, Albanien, Mazedonien und Sidbuigarien und de Istrorumänen auf Istrien.
Im iwatroganan Sinn.
Im spodan Midloita und da friahn Neizeit hod s a Waundarung vo rumänische Hiatn in de Noadwestkarpatn und vuaglogate Gegandn gebm. De romanischn Eiwaundara haum se auf dar an Seitn zwoa a poa ostromanische Weata (Karpatismen) und speziölle Sittn, wia z. B. de Waundaschäfarei und a eigans Söbstbewußtsein ghoidn, auf da aundan Seitn mid Slawn vamischt und a slawische Sproch augnumma. Se wean bis heid owa vo de aundan Slawn “Wolochn“ ghaßn. De bekauntastn vo de Voiksgrubbm san de Lachn und de Mährischn Wolochn in Tschechien und de Goralen in Poin und da Slowakei. Foiweis sogt ma "Wolochn" aa fia bosnische Seabm und Krowodon, weu s duatn friahra aar a mittlweule assimilade Ostromanische Voiksgrubbm gebm hod. Olladings hods duatn a weng an varächtlichn Beigschmock, weu "Woloch" duatn aa so vü wia "Bauanschädl" haßn kau.
Wuatheakunft.
Uasprung.
Da Begriff "Wolochn" woa oiweu eine Fremdbezeichnung (Exonym): de Walachen söbst haßn si mid Nauman, de wos lateinischen "Romanus" ( „Römer“ oder „römisch“) obgleidt san, so ois wia "Român" (Pl. Români), "Rumân" (Pl. Rumâni), "Rumâr" (Pl. Rumâri), "Rămă"n (Pl. Rămăni) oda "Armân/Makedonarmãn" (Pl. Armânji/Makedonarmãnji).
Uaspringlich kummt da Ausdruck Wolochn ausn Germanischn und is iwa lateinische, griachische oda slawische Vamittlung in vaschiedane Gegand kumma, wo ma s fia romanisiade oda romanische Voiksgruppm vawendt. De entsprechande Wuazn „walsch oda wöllisch“/„walch“, oidhochdeitsch "walha" und "walhisk" kummt sehr woascheinli vo an kötischn Ethnonym (Voiksnaumn). De Sübm "Gal-", "„wal-“" und "„vol-“" san heifig Bestaunddeule vo kötische Staummesnaum, so ois wia bei de Galater, Gallier und Volker, wobei vo de letztan hechstwoahscheinli da Naum kummt (umgwaundlts -lk-).
Wia de kötischn Nochban vo de Germanen romanisiert wuan san, haum de Germanen in Naum „welsch/walsch“ fia eahnare Nochban weidavawendt: Duach des hods de Bedeitung „romanisch“ kriagt. Weidane Beispüle fia dae Vawendung vo da kötischn Wuazn in aundare Deule vo Eiropa san Wales auf de britischn Insln, Wallonien und is iberische Galicien, de letztan zwa san ehemolige kötische Siedlungsgebiet. Da Naum vom Schweiza Kanton Wallis kummt owa eha vom lateinischen "vallis", de Laundschoft Galizien in Ostmidtleiropa vom Fiastnsitz Halitsch.
Aa aundare romanische Vöka haum Exonyme, de aus m Begriff "Welsche" kumman. Italiena haßt ma im Ungarischen "olasz", während de ödare ungarische Bezeichnung fia Rumänan "oláh" is. In Sidtiroi haßn de italienischn Mitbiaga heid no „Walsche“, im Ostn vo Östarreich hod ma friahra „wöllisch“ gsogt. Im Poinischn sogt ma "Włosi" fiar Italiena und "Włochy" fia Italien, während da oide Naum fia Rumänan "Wołoch" is. In de westslowenischn Mundoatn sogt ma "Lah" fia de Friauler. In Simbiagn haum de Simbiaga Sachsn eahnare rumänischn Nochban „Blochen“ oda „Blechen“ ghaßn.
Obleitungan.
Da Ausdruck "Wolloch" fiar an kastriadn Hengst kummt woahscheinli vo dem hea, dass des Kastrian vo de Hengst uaspringli vo Ostvöka entwigget wuan is. Auf Tschechisch und Slowakisch is "Valaška" (= "de Wolochische") da Naum fia s traditionölle Hiatnhackl vo de Leid, wos in de Karpatn wohna. Da Brimsen, da Grundstoff fian Liptauer, is a traditionö rumänischa Kaas, dea wos vo slawisiade Wolochn in de heitige Slowakei brocht wuan is.